-Jose Salvador Fernandes"Faleam sanjer tiatrak vochum-ia? " Chav piyeunk boslole kodden ixttan vicharlem. "Hanvem tiatr polleunchem soddlear kitlim vorsam zalim zannam? " Hanvem chavek ghontt marit mhonnlem. "Tiatr pollevpachem soddlem? " Hanvem kitem sonvsara bhaili gozal sanglolea porim ixttan ojapun vicharlem. "Pollevpa sarkem mullavem kitem asta tor tantum? " Hanvem chavek porot-ui ghontt marit vicharlem. "Kainch nastananch itlo lok tiatrank veta? " Ixttan mhojea prosnak prosnanuch zap dili. "Lok veta mhonn hanvem-i vochunkuch zai oso kaido nam nhoi? ""Kaido aslolo zalear vochpacho? " Ixtt mhaka ulovpant sanddpachi vatt sodtalo. "Zoim tiatristank lokak tiatrak apouncho kaido nam, thoim lokamni tiatrak yeunkuch zai mhonn anik kaido astolo? " Hanvem-i taka prosnanuch zap dili. "Sodd to kaido. Lok apli avodd mhonn tiatrank vetat. ""Kaim vorsam fattim mhaka-i toslich avodd asli. " Hanvem-i mhoje 'avddichi' khobor sangli. "Zalear kednanchean sanddli? " Ami uloytolea vixoyacher zoxem kitem apunn 'project' korpacho aslolea vori ixtt mhaka bariksannen vichartalo. "Tea vorsa bapay vangdda tiatr polletanam, tiatracho poilo ani dusro pordo mhonn hanv mhojench ek-anki nattok polletalom. . . toch dekavo. . . tich borpavoll. . . ""Oxem koxem zaum yeta? " Ixttan koplak mirio ghalit dubavan vicharlem. "Mhaka-i toch prosn poddlolo. Punn ji kolakarn mhojea ek-anki nattkant nhestali tinnem machier proves kelo, tednam mhojea prosnachi zap mell'li. Tednanchean tiatr pollevpachi avodduch uddli. " Atam mhonnosor ixttacho mhojea gozalincher visvas boslo mhonn tachem mukhamoll sangtalem. "Zalear tednanchean tum tiatr pollenam tor? ""Fattlea vorsa, osoch khuxie bhair gelolom. Modinch uttun ailom! " Tiatra vixim mhozo anik ek onnbhov sangpachi palli darachea umbrear ubi ravloli. "Kitem? Modinch uttun ailo? Oxem kitem ghoddlem tor? " Ixttachi porot-ui tich bariksann. "Tiatracho chovto pordo meren, adim Kala Academyche Tiatr Spordhent pollelolo tiatr hanv tea disa, vegllea nanvan, vegllea kolakaranchea rupan porot polletalom. Don disamni tea tiatracho mullavo borovpi mhaka dhoddlo. Hanvem taka soroll vicharlem - tuzo xxx tiatr tunvem xxx haka kitlea duddvank viklo? To mhonnunk laglo apnnem vikunk nam, punn to dakoyta. Toxi knnachi-i sahityakruti gheun konnachean-ui aplea nanvan koxi dakoum yeta? Tacher kes kiteak dghalinam, oxem hanvem tiatrachea mullavea borovpiak sangtoch, tannem diloli zap mhoje tokler danddo koso bhoglo! ""Oxi danddeanchi bhas uloyta to, kitem vegllem sanglem tuka tannem? " Ixtt zannam zaunk boroch itsuk zalolo. "Mhonnunk laglo, apunn-ui tea tiatracho mullavo borovpi nhoi! Mullant to tiatr Moratthi nattkachi kopi. Zalear kes ghalpacho prosnuch yenam nhoi? " Mhojem hem sangnnem aikun mhozo ixtt-ui goddibhor ogoch urlo. "Tuje-i tokler danddo poddlo? " Hanvem fokannam korpacho yotn kelo. "Mhonntoch, atam soglle tiatr hache-tache kopi korunuch toyar kelole astat oxea nirnnoyacher tum pavla. Oxench mum? " Ixttan aple porim mhojea sangnneacho nixkorx kaddpacho proyotn kelo. "Nam. Hanga nixkorx kaddpacho mud'do yech nam. Toxem kelem zalear, khubxe zonn je svota tiatr boroun dakoytat tancher onit zatoli. " Mhojem chintop tachea chintpa poros vegllem mhonn hanvem ixttak thavem kelem. "Tunvem kitlem-i toxem mhonnlem zalear, tujea ulovpacho orth hanv mhonntam tosoch zata! " Ixtt aplench khorem korunk sodtalo. "Zaunkuch nozo. ""Kiteak? " Ixtt umollxiken mhoje zapechi vatt polleun aslo. "Tum, hanvem sanglolea ghoddnniancher adarun tuzo nixkorx kaddta. Mhojem toxem nhoi. Tiatram vixinchea onnbhovamni mhojem mon koddu kelam, monan nixkorx mat kaddunk nam. Ek-don gozalincher adarun nixkorx kaddop pixeponnachem thartolem! Disonam tuka? " Ixttan zap diunk nam. Tea bodlek, vichar korun uprant sangtam mhonnlem, ani to vixoy bond korun vegllench kitem ulounk lagle. GULF-GOANS e-NEWSLETTER (since 1994)